लखनऊ। गुजरात के मुख्यमंत्री विजय रूपाणी लखनऊ दौरे पर आए हुए हैं। यहां वे मुख्यमंत्री योगी आदित्यनाथ के साथ इंदिरा गांधी प्रतिष्ठान में एकता संवाद कार्यक्रम में शामिल हुए। इस दौरान दोनों प्रदेशों के विकास से जुड़े कई अहम मुद्दों पर चर्चा हुई। इस दौरान उन्होंने कांग्रेस पर बड़ा आरोप लगाया। उन्होंने मीडिया को संबोधित करते हुए गुजरात में हिंसा के पीछे कांग्रेस का हाथ बताया है। गुजरात के मुख्यमंत्री विजय रूपाणी ने गुजरात की हिंसा को कांग्रेस की एक सुनियोजित साजिश बताया है। उन्होंने कहा कि कुछ लोगों के लिए इतिहास अपने कुटुंब तक ही सीमित है। इस क्रम में महात्मा गांधी, सरदार वल्लभ भाई पटेल, वीर सावरकर और डॉ. भीमराव अंबेडकर की अनदेखी हुई। उन्होंने कहा कि भाजपा अब देश की महान विभूतियों को छुपा नहीं रहने देगी। भाजपा देश के लोगों के सामने सही इतिहास ला रही है। उन्होंने कहा कि गुजरात के विकास को देश के अन्य राज्य अंगीकृत कर रहे हैं, वहीं कुछ लोग ऐसे भी हैं, जिनको यह अच्छा नहीं लग रहा है। ऐसे में वह लोग समय-समय पर माहौल खराब को सुनियोजित साजिश रच रहे हैं। इस दौरान मुख्यमंत्री योगी आदित्यनाथ ने भी मीडिया को संबोधित किया। उन्होंने कहा कि गुजरात आज देश में विकास का मॉडल बना है। गुजरात की समृद्धि है तो देश की समृद्धि बनी है। कुछ लोग बेवजह ही वहां का माहौल खराब करने के प्रयास में लगे हैं। सूरत में आपको बड़ी मात्रा में उत्तर भारतीय नागरिक बड़ी शान, गर्व और सुरक्षा के साथ रहते मिलेंगे। यह लोग वहां से अपनी आजीविका कमाते हैं और वहां के विकास में अपना योगदान देते हैं। उन्होंने कहा कि 31 अक्टूबर को गुजरात विश्व की नई ऊंचाई पर पहुंचेगा। वहां पर देश के पहले उप प्रधानमंत्री तथा गृह मंत्री रहे सरदार वल्लभ भाई पटेल की प्रतिमा स्थापित की गई है। जिसकी स्थापना में उत्तर प्रदेश का भी बड़ा योगदान है। उत्तर प्रदेश की जनता ने भी सरदार साहब की मूर्ति के निर्माण के लिए जो लोहा, मिट्टी और जल उपलब्ध कराया था।मुख्यमंत्री योगी आदित्यनाथ ने कहा कि उसके लिए आप सभी को निमंत्रण देने के लिए गुजरात के मुख्यमंत्री विजय रूपाणी आएं हैं। मैं इस अवसर पर उनका हृदय से स्वागत करता हूं अभिनंदन करता हूं। सीएम योगी आदित्यनाथ ने कहा कि सरदार वल्लभभाई पटेल जी ने देश के उपप्रधानमंत्री और गृहमंत्री के रूप में देश के 562 रियासतों को एकजुट करके भारत के गणराज्य का निर्माण किया। उन्होंने कहा कि वास्तव में कहा जा सकता है कि वे आधुनिक भारत के शिल्पी हैं। उस समय इस देश के राजे-रजवाड़ों को भड़काकर भारत को खंडित करने की साजिश रची जा रही थी। उस समय भारत माता के महान सपूत सरदार वल्लभभाई पटेल का जन्म गुजरात की धरती पर हुआ। मुख्यमंत्री योगी आदित्यनाथ सैकड़ों वर्षों की गुलामी के बाद देश को अनेक खांचों में बांट कर रख दिया था। अंग्रेजों ने ऐसी साजिश रची कि यह देश आजाद तो हो, पर आजादी के साथ-साथ अलग-अलग टुकड़ों में बंट जाए। योगी आदित्यनाथ ने कहा कि आधुनिक भारत के शिल्पी सरदार वल्लभभाई पटेल की दुनिया की अब तक की सबसे विशालतम प्रतिमा प्रधानमंत्री नरेंद्र मोदी जी की प्रेरणा से गुजरात के सरदार सरोवर तट पर बनकर तैयार है। 31 अक्टूबर को उनकी जयंती पर प्रधानमंत्री नरेंद्र मोदी के कर कमलों द्वारा लोकार्पण होगा।